Rodolfo Massi

Rodolfo Massi (* 17. September 1965 in Corinaldo) is en ehmalger italieensch Radrennfohrer. 

 Karriere 
Nahdem Rodolfo Massi all as Amateur völ Rennen wunnen harr, wurr he, versehn mit groot  Vorschusslorbeeren, 1987 Profi. Aber all een Johr later hett he sück en Been braken un he muss opereert wurrn, wat dorto führen dee, dat een Been en paar Zentimeter lüttger bleev. So bleev hüm blots de Upgaav as Eddeldomestike, de hüm aber ok dennoch eenig Spood inbroch. 

Sien woll best Karrierejohr weer dat Johr 1998, as he sowohl de Middelmeer-Rundfohrt as ok den Giro di Calabria winnen kunn. In dat glieker Johr wunn he bi de Tour de France en Bargdeelstreck un he leeg nah de 16. Deelstreck up Platz 7 in de Gesamtwertung un führ ok de Bargwertung an. Denn aber hett man in sien Hotelzimmer Dopingmiddel funnen. He wurr vun de Polizei verhört un kunn nich mehr wieder an de Tour de France deelnehmen. He weer de eerste Radrennfohrer överhoopt, de wegen Doping in Haft nommen wurr. Later wurr he för söss Maand sparrt. In’ Peloton wurr he blots „De Aftheker“ nömmt.

Dornah speel he kien bedüüdend Rull mehr in den internatschonalen Radsport, ok wenn he 2000 noch en Deelstreck bi den Grand Prix Midi Libre winnen kunn un to’n Afsluss vun sien Loopbahn 2003 bi Giro d’Italia noch eenmal Platz 67 in de Gesamtwertung beleggen dee.  
 Palmarès 
 1994 Sieger: Settimana internazionale
 1996 Een Deelstreck Giro d’Italia
 1997 Sieger Tour du Haut-Var
 1997 Een Deelstreck  Vuelta Ciclista a la Communidad Valenciana
 1998 Sieger: Middelmeer-Rundfohrt
 1998 Een Dellstreck un Gesamtsieg Giro di Calabria
 1998 Een Deelstreck Critérium International
 1998 Een Deelstreck Tour de France
 2000 Een Deelstreck Grand Prix Midi Libre

 Weblenken 
 Rodolfo Massi in de Datenbank vun Radsportseiten.net
 Rodolfo Massi Homepage (italieensch)
 Rodolfo Massi Tour de France Ergevnisse

Kategorie:Mann
Kategorie:Börger von Italien
Kategorie:Radrennfohrer (Italien)
Kategorie:Boren 1965